奉和權相公行次臨闕驛逢僕射相公歸朝俄頃分途因以奉贈詩十四韻
作者：元稹
朝代：唐

paragraphs: 帝下赤霄符，搜求造化爐。
中台歸內座，太一直南都。
黃霸乘軺入，王尊叱馭趨。
萬人東道送，六纛北風驅。
棧閣纔傾蓋，關門已合繻。
貫魚行邐迤，交馬語踟躕。
去速熊羆兆，來馳虎豹夫。
昔憐三易地，今訝兩分途。
別路環山雪，離章運寸珠。
鋒鋩斷犀兕，波浪沒蓬壺。
區宇聲雖動，淮河孽末誅。
將軍遙策畫，師氏密訏謨。
漢上壇仍築，褒西陣再圖。
公方先二虜，何暇進愚儒。